**Къырымтататар тилини мектепте терендже огренюв муимлиги.**

Шимдики кунюмизде чокъусы къырымтатар къоранталарында озь ана тилинде лафетмейлер.Балаларгъа ана тилинде мураджаат этсенъ, рус тилине терджимеси янъгъырмагъандже, субет чыкъмаз. Бойле алымыз чокъ арекетлер нетиджесинде олып чыкъты.Биринджиден, отуз йыл эвельси миллетимизге екяне Ватанына къайтмакъ ичюн,ёл ачылды. Мында къайтып кельген сонъ бизим ана-бабаларымыз ве бита-къартбабаларымыз чокъ чекишмелернен расткельдилер. Бу проблемаларыны чезмек ичюн, халкъымыз агъыр ишлерде, кимерде эки иш ерлеринде чалышмагъа меджбур олдылар. Яваш-яваш бизлер аякъкъа турамыз, лякин шу чекишмелер тилимизнинъ инкишафында балабан из къалдырдылар. Балаларнынъ ана-бабалары бутюн кунь иште олгъанда, балалар озь акъранларнен ана тилинде лакъырды этмейлер. Ана бабалар кельселер де, бу проблемни козьге алмайлар.Аля даа бугуньки вакъытына къадар ана-бабалар балаларнен ана тилинде къонушмайлар. Эльбет, озь балаларынен тек ана тилинде лакъырды эткен къоранталар да бар, бойле аилелерде тек ана тили янъгъырай. Эвде ана тилинде лафеткен бала къырымтатар тилини анълай, берильген суаллерге джевабыны бере. Бойле балалар мени, шахсен къувандырылар, чюнки тилимиз яшагъаныны дуям. Амма лафетмеген балалар, лакъырды эткен балаларнынъ сайысындан зияделер. Белли ки, бизим балаларымыз ана-бабаларнынъ ве аслы да бутюн халкънынъ келеджегидир. Тилимизнинъ келеджекте инкишафы, балаларымызнынъ омузларына ята. Эгер балалар эвде къонушмагъа озь тилинде олмасалар, я да эвде лакъырды этелер, амма сёз зенгинлигини арттырмагъа истеселер, бойле талебелери ичюн миллий сыныфлар эр йыл базы мектеплерде ачылалар.Бизим Акъмесджиттеки МБУМ Алиме Абденанова адында, 44-нджи мектебимизде башлангъыч мектепте эр сыныф паралелинде экишер билингваль сыныф фааль чалышалар. Мудиримиз Муртазаева Гульнара Наримановна къырымтатар тили ве медениети инкишафыны арттырмакъ ичюн, чокъ тёгереклер ачты. Бойле ишлер нетиджесинде, талебелеримиз медениетимизни ве тилимизни терендже огренелер.

Мектебимизнинъ муити талебелерде миллийлигимизни инкишаф эте ве ашлай. Башлангъыч сыныфларда къырымтатар тили оджалары сыныф одаларында медениетимизни ве эдебиятымызны терендже огретелер.Тиль къаиделерини ве нутукъ инкишафы эсасларыны чешит эгленджели мешгъулиетлери иле ашлайлар. Иш вазифелерини янъы китаплардан алыналар.Этрафтаки алем ве эсап китаплары къырымтатар тилинде нешир этильген. Сыныфымызда биз оджалар къырымтатар тилинде нешир этильген дерсликлернен чалышмагъа тырышамыз. Эвлеринде исе къырымтатар тилини анъламагъан балалар рус китапларынен къулланалар. Базы ана-бабаларгъа шахсий субетлерде анълатамыз. Оджаларгъа бойле субетлерни файдалы кечирмеге информацион технологиялар ярдым этелер. ФГОС талапларына эсасланып, мувафакъиетли окъувыны яратмакъ ичюн, оджалар ана-бабаларнен сыкъы багъда чалышалар.Ана-бабалар исе, озь невбетинде, оджаларгъа чаресине коре ярдым этелер. Бойле ярдым чешит тарафтан корюне.Бир тарафтан балаларнына эв вазифелерини беджермеге ярдым этмеге тырышалар,экинджи тарафтан исе етишмеген малюмат алув джерьянларыны алып, берелер. Меним талебелерим экинджи сыныфта олгъанда, мен ана-бабаларны С.Усеиновнынъ «Русско-крымскотатарский крымскотатарско-русский» лугъатыны алмагъа теклиф эттим. Бойле лугъатлар талебелернинъ эвлеринде ве сыныфымызда бар. Башлангъыч сыныфларында, базы ана-бабалар да къырымтатар тилини балаларынен огренелер. Этрафтаки алем дерсинде балалар табиатнен ве дюнья чешитлеринен багълы олгъан сёзлер теркибини зенгинлигинлештирелер. Эсап дерсинде исе биз къырымтатарджа саямыз, къошамыз, арттырамыз, меселелерини чеземиз,этрафтаки предметлерини ракъам сырасына ерлештиремиз. Бойле дерслерде чокъ усулларнен къулланам.Олардан: козетюв, имля, шахсий вазифелев, конструктор,талиль этюв ве башкъа усуллары. Бу усулларнен дерслернинъ тюрлю чешитлеринде къулланам. Талебелерим тедкъикъ дерслерини чешитини бегенелер. Бойле дерслерде фааль чалышкъан балалар ильмий-тедкъикъ ишлерини язалар, бойле ишлернинъ базылары къырымтатар тилинде языла ве къорчалана. Ишни битирген сонъ, балалар ана тилинде теткъикъни къорчалайлар. Гъалебе къазаналар, къуваналар, гъурурланалар, окъувларында юксек баа къазаналар.

Эр бир оджанынъ борджу, талебелерни бильги къазанмагъа огретмек.Меним ичюн энъ балабан мувафакъиет талебелернинъ нутукъ зенгинликлери ве бильгиге ынтылувларыдыр.Биз-оджалар несилимизни тербие этемиз ве огретемиз, тилимизге ве медениетимизге севги ашлаймыз.Чюнки эр бир халкънынъ мирасы ве гъуруры бу сакъланылгъан тиль ве медениеттир.

Бизим балаларымыз-бизим келеджегимиз!